b'\n_START_ARTICLE_\nAlbertas Diblinskis\n_START_PARAGRAPH_\nAlbertas Diblinskis \xe2\x80\x93 XVII a. Lietuvos astronomas.\n_START_SECTION_\nBiografija\n_START_PARAGRAPH_\n1640 m. Vilniaus universitete \xc4\xafgijo laisv\xc5\xb3j\xc5\xb3 men\xc5\xb3 ir filosofijos magistro laipsn\xc4\xaf apgyn\xc4\x99s tezes, pateiktas pirmojoje Lietuvos astronomijos knygoje \xe2\x80\x9eAstronomijos \xc5\xa1imtin\xc4\x97\xe2\x80\x9c (lot. Centuria astronomica, 1639 m.). Joje klausim\xc5\xb3 ir atsakym\xc5\xb3 forma i\xc5\xa1d\xc4\x97styti svarbiausi astronomijos ir kosmologijos dalykai, pateikti pirm\xc4\x85 kart\xc4\x85 Lietuvoje su O. Krygeriu atlikt\xc5\xb3 steb\xc4\x97jim\xc5\xb3 teleskopu duomenys. Remiantis steb\xc4\x97jimais teigiama, kad Merkurijus ir Venera skrieja aplink Saul\xc4\x99, o Saul\xc4\x97 \xe2\x80\x93 aplink \xc5\xbdem\xc4\x99, ai\xc5\xa1kinami Saul\xc4\x97s ir M\xc4\x97nulio u\xc5\xbetemimai. Daugelis klausim\xc5\xb3 ai\xc5\xa1kinama remiantis Aristoteliu ir Ptolemaju, bet kartais jie kritikuojami. Teigiamai minimi M. Koperniko ir G. Galil\xc4\x97jaus veikalai.'